《出门十五日初作诗黔阳郭外三首 其三》
清代·郑珍

记我出门时，梅花绕茅亭。携儿坐石上，吹笛使酒醒。

山妻持镫坐，大字写纵横。妹女各袖扇，争书压吾肱。

閧閧一宵事，不知难已鸣。今朝梅树下，小卓当窗棂。

寒日在黄叶，萧萧儿授经。读书究何用，秖觉伤人情。

不学耕亦得，看我黔阳城。

作者简介：（1806—1864）贵州遵义人，字子尹，号柴翁。道光十七年举人，选荔波县训导。咸丰间告归。同治初补江苏知县，未行而卒。学宗许郑，精通文字音韵之学，熟悉古代宫室冠服制度。有《礼仪私笺》、《轮舆私笺》、《说文新附考》、《巢经巢经说》、《巢经巢集》等。